KIRJALLINEN KYSYMYS E-0704/02 esittäjä(t): Charles Tannock (PPE-DE) komissiolle. Romanian oikeuslaitoksen riippumattomuus.



Virallinen lehti nro 309 E , 12/12/2002 s. 0039 - 0040



KIRJALLINEN KYSYMYS E-0704/02 esittäjä(t): Charles Tannock (PPE-DE) komissiolle (13. maaliskuuta 2002) Aihe: Romanian oikeuslaitoksen riippumattomuus Kööpenhaminan Eurooppa-neuvoston kesäkuussa 1993 laatimien ehdokasmaita koskevien poliittisten kriteerien mukaan näiden maiden on saavutettava sellaisten instituutioiden vakaus, jotka takaavat mm. demokratian ja oikeusvaltion. Komissio toteaa marraskuun 2001 määräaikaiskertomuksessaan Romanian edistymisestä Euroopan unioniin liittymisen valmisteluissa, että Romania täyttää edelleen Kööpenhaminassa vahvistetut poliittiset kriteerit. Komissio huomauttaa myöhemmin arvioidessaan maan oikeusjärjestelmää, että tarvitaan vielä uudistuksia, joihin sisältyisi toimenpiteitä, jotka entistä paremmin takaavat oikeuslaitoksen riippumattomuuden. Katsooko komissio näiden lausuntojen olevan millään tavalla ristiriitaisia? Günter Verheugenin komission puolesta antama vastaus (30. huhtikuuta 2002) Komissio katsoo, että Romania täyttää edelleen Kööpenhaminassa 21. ja 22. kesäkuuta 1993 kokoontuneessa Eurooppa-neuvostossa määritellyt poliittiset liittymisperusteet, erityisesti ensimmäisen perusteen eli sen, että ehdokasmaassa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen. Arvoisa parlamentin jäsen muistanee, että unionin valtion- ja hallitusten päämiehet kutsuivat Helsingissä 10. ja 11. joulukuuta 1999 järjestetyn Eurooppa-neuvoston kokouksen yhteydessä Romanian ja viisi muuta ehdokasmaata aloittamaan liittymisneuvottelut. Päätelmissään he totesivat seuraavasti: Eurooppa-neuvosto muistuttaa, että Kööpenhaminan Eurooppa-neuvoston vahvistamien poliittisten kriteerien täyttäminen on edellytyksenä liittymisneuvottelujen aloittamiselle ja että kaikkien Kööpenhaminan kriteerien täyttäminen on perusta unioniin liittymiselle. Komissio on täysin tietoinen siitä, että Romanian on vielä edistyttävä poliittisten liittymisperusteiden alalla, ja se seuraa ja arvioi tilannetta tiiviisti, muun muassa vuosittaisissa määräaikaiskertomuksissaan. Päätelmä, jonka mukaan Romania täyttää edelleen poliittiset liittymisperusteet, perustuu arvioon, jossa otetaan huomioon useita eri tekijöitä ja tapahtumia lukuisilla eri aloilla. Yksi erityisen tärkeä ala on oikeuslaitoksen riippumattomuus. On totta, että vuoden 2001 määräaikaiskertomuksessa komissio mainitsee, että Romaniassa tarvitaan vielä lisäuudistuksia ja että niihin tulisi sisältyä toimia oikeuslaitoksen riippumattomuuden takaamiseksi entistä paremmin. On kuitenkin otettava huomioon, että myös Romanian viranomaiset ovat todenneet nykyiset puutteet ja ovat sitoutuneet vahvistamaan oikeuslaitoksen riippumattomuutta. Romanian viranomaiset ovat siis sitoutuneet maan oikeuslaitoksen uudistamiseen. Komissio puolestaan jatkaa teknisen ja rahoitusavun antamista (etenkin Phare-ohjelmasta rahoitettavien hankkeiden yhteydessä) Romanian tukemiseksi sen pyrkimyksissä oikeuslaitoksensa toiminnan vahvistamiseksi. Yhteisön säännöstön neuvottelulukua 24 Yhteistyö oikeus- ja sisäasioissa koskevat neuvottelut Romanian kanssa on määrä aloittaa lähiaikoina. Oikeuslaitoksen toiminta on yksi tässä yhteydessä käsiteltävistä aiheista. Komissio katsoo, että tämä lähestymistapa on paras keino taata Romanian onnistunut valmistautuminen unioniin liittymiseen.